**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.10.2018, ora 08.00 – 30.10.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 30.10.2018, ora 07.00**

**RÂURI**

**Debitele au fost, în general, staționare**, exceptând cursurile mijlocii și inferioare ale râurilor: Someș, Crișul Negru, Crișul Alb, Mureș, Arieș, Bega, Timiș, unde au fost în ușoară scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Crișuri, Arieş, bazinele superioare ale Izei, Lăpușului, Bistriței, pe cursul inferior al Mureșului, cursul mijlociu şi inferior al Argeşului, cursurile mijlocii ale Buzăului și Siretului, cursul superior al Trotuşului şi mai mici (10-30% din mediile multianuale lunare) pe râurile din bazinele hidrografice Moravița, Bârlad, Jijia, pe unii afluenţi din bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând cursurile inferioare ale râurilor: Someș, Crișul Negru, Crișul Alb, Mureș, Bega, Timiș, unde vor fi în ușoară scădere.

Sunt posibile creşteri de niveluri şi debite pe unele râuri mici din vestul, centrul, nord-vestul țării și zonele de munte, ca urmare a precipitaţiilor slabe cantitativ prevăzute.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 29.10 – 30.10.2018 a fost staționar,** având valoarea de 1850 m3/s, sub media multianuală a lunii octombrie (3850 m3/s).

În aval de Porţile de Fier debitele au fost în creștere la Gruia şi în scădere uşoară pe sectorul Calafat –Tulcea.

**Debitul la intrarea în ţară (secţiunea Baziaş) va fi în creştere (2050 m3/s).**

În aval de Porţile de Fier debitele vor fi în creştere ușoară pe sectorul Gruia – Calafat, în scădere pe sectorul Bechet – Oltenița și relativ staționare pe sectorul Călărași – Tulcea.

**2.** **Situaţia meteorologică în intervalul 29.10.2018, ora 09.00 –30.10.2018, ora 06.00**

**ÎN ŢARĂ**

Vremea a continuat să fie deosebit de caldă, astfel încât temperaturile maxime au fost cuprinse între 17 grade la Sulina și 28 de grade la Bechet și Zimnicea, valori cu peste 9...10 grade mai ridicate decât normele perioadei în cea mai mare parte a țării. Cerul a fost variabil în sud și est, iar în restul teritoriului au fost înnorări temporare, dar numai izolat au căzut ploi slabe la începutul intervalului în Crișana, Maramureș, nordul Transilvaniei și la munte. Vântul a prezentat intensificări în vestul și centrul țării, cu viteze de 55...70 km/h, dar și în zona montană înaltă, unde au fost rafale de 70...80 km/h. La ora 06.00, temperatura aerului avea valori cuprinse între 3 grade la Miercurea Ciuc și 23 de grade la Reșița.

***Observaţie:*** *de ieri dimineață de la ora 06.00 au fost în vigoare 4 mesaje de atenționare cod galben pentru fenomene meteorologice periculoase imediate, privind intensificări ale vântului: 2 emise de SRPV Timișoara și 2 emise de SRPV Sibiu.*

**LA BUCUREŞTI**

Vremea s-a menținut deosebit de caldă și predominant frumoasă, astfel încât temperatura maximă a fost de 25 de grade la toate stațiile meteorologice, valoare cu aproximativ 10 grade mai ridicată decât în mod obișnuit. Cerul a fost variabil, iar vântul a suflat, în general, slab. La ora 06.00 se înregistrau 8 grade la Băneasa, 10 grade la Afumați și 11 grade la Filaret.

**3. Prognoza meteorologică în intervalul 30.10.2018, ora 09.00 – 31.10.2018, ora 09.00**

**ÎN ŢARĂ**

Vremea va fi deosebit de caldă în cea mai mare parte a țării. Cerul va fi variabil, cu înnorări temporare. Se vor semnala averse și posibil descărcări electrice în special în a doua parte a zilei în regiunile vestice, nord-vestice și local în zona de munte, iar noaptea vor fi ploi slabe și burnițe izolat în centrul, estul și sud-estul țării. Vântul va sufla slab și moderat cu intensificări în prima parte a intervalului în zona montană, în special pe creste, iar la cote mai reduse, local și în vest și pe litoral. Temperaturile maxime se vor situa între 18...19 grade pe litoral și 26 de grade în nord-vestul teritoriului, iar cele minime, între 6 grade în estul Transilvaniei și 15 grade pe litoral. La începutul și îndeosebi la sfârșitul intervalului, pe arii restrânse va fi ceață, cu precădere în regiunile extracarpatice.

**LA BUCUREŞTI**

Vremea va fi deosebit de caldă. Cerul va fi variabil, iar vântul va sufla slab până la moderat. Temperatura maximă va fi de 22...23 de grade, iar cea minimă de 11...12 grade. Spre sfârșitul nopții vor fi condiții de ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**G.N.M. C.J. Timiş şi A.P.M. Timiş** informează despre producerea unei poluări accidentale a aerului, în data de 29.10.2018, ora 09.35, în zona localităţii Utvin, judeţul Timiş, din cauza intensificării vântului ce a generat fenomenul de spulberare a cenuşii de pe suprafaţa depozitului de cenuşă Utvin – compartimentul 2 (10 ha), aparţinând CET SUD Timişoara. S-a intervenit pentru umezirea suprafeţei depozitului în vederea limitării dispersiei. Reprezentanţii G.N.M. C.J. Timiş s-au deplasat pe teren şi au dispus luarea măsurilor din planul de prevenire a poluărilor accidentale.

**Agenţia Naţională pentru Protecţia Mediului** informează că, din rezultatele analizelor efectuate pentru perioada 26.10.2018-28.10.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Garda Forestieră Râmnicu Vâlcea** informează despre producerea următoarelor incendii de litieră:

- la data de 28.10.2018, ora 17.00, pe raza O.S. Corabia, localitatea Ianca, judeţul Olt, fiind afectată o suprafață de 0,6 ha, în fond forestier proprietate publică de stat; incendiul a fost stins în aceeaşi zi, la ora 18.00;

- la data de 26.10.2018, ora 08.30, pe raza O.S. Sadova, localitatea Sadova, judeţul Dolj, fiind afectată o suprafață de 1,92 ha, în fond forestier proprietate publică de stat; incendiul a fost stins în aceeaşi zi, la ora 14.00;

- la data de 26.10.2018, ora 14.30, pe raza O.S. Sadova, localitatea Sadova, judeţul Dolj, fiind afectată o suprafață de 0,12 ha, în fond forestier proprietate publică de stat; incendiul a fost stins în aceeaşi zi, la ora 18.00;

- la data de 26.10.2018, ora 16.00, pe raza O.S. Sadova, localitatea Ostroveni, judeţul Dolj, fiind afectată o suprafață de 10,0 ha, în fond forestier proprietate publică de stat; incendiul a fost stins în aceeaşi zi, la ora 19.30.

Cauza izbucnirii incendiilor a fost propagarea focului din zona limitrofă.

**Garda Forestieră Braşov** informează despre producerea unui incendiu de litieră, la data de 28.10.2018, ora 14.00, pe raza O.S. Piatra Craiului, în zona localităţii Zărneşti, judeţul Braşov, fiind afectată o suprafață de 0,02 ha, în fond forestier proprietate publică de stat. Nu se cunosc cauzele producerii incendiului. Incendiul a fost stins în aceeaşi zi, la ora 16.15.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.10.2018-29.10.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE